Bryan Adams kom sing in SABryan Adams (Foto: Mickey Bernal/Getty Images/AFP) ŉ Heerlike brokkie goeie nuus, so op ŉ Maandagoggend, is Big Concerts se aankondiging dat Bryan Adams in November vanjaar in Suid-Afrika kom optree. Adams het reeds meer as 75 miljoen albums en meer as 100 miljoen plate en enkelsnitte wêreldwyd verkoop. Hy het al op verskeie kontinente en letterlik voor miljoene aanhangers opgetree. Dié Kanadese sanger-liedjieskrywer is bekend vir saamsingtreffers soos “Summer Of ’69”, “Heaven”, “Everything I Do, I Do It for You”, “Run To You”, “Please Forgive Me” en “Have You Ever Really Loved a Woman?” Volgens Big Concerts is sy konserte wat in November in Suid-Afrika plaasvind, deel van ŉ wêreldtoer om sy 15de album, So Happy It Hurts, te bemark. Adams het in Oktober 2021 die titelsnit bekendgestel, en die album is in Maart 2022 amptelik uitgereik. Sy enkelsnit, “So Happy It Hurts”, is in 2023 vir ŉ Grammy-toekenning in die kategorie vir beste rockuitvoering benoem. Hy het op 15 die eerste keer by ŉ musiekgroep aangesluit en op 20 sy debuut-soloalbum, Bryan Adams, uitgereik. Sy liedjieskryfvernuf het sedertdien talle toekennings en eerbewyse aan hom besorg. Dit sluit onder meer drie Oscar-benoemings, vyf Golden Globe-benoemings, 15 Grammy-benoemings, asook ŉ Grammy-toekenning en 20 Juno-toekennings in. Adams sal op 7 November in Kaapstad by die Grand Arena, GrandWest in Kaapstad, en op 10 November by die SunBet Arena, Time Square in Pretoria, te sien wees. Kaartjies kan vanaf Vrydag 21 April om 09:00 by Ticketmaster gekoop word. Discovery Bank se vooraf-verkope begin op Woensdag 19 April om 09:00. Kyk hier na ŉ video as lusmaker vir dié konsert: